Buzoienii se expun unor riscuri mari atunci când se deplasează pe trotuarul de lângă o importantă clădire din centrul orașului. Bucăți mari de tencuială s-au desprins de pe fațada fostului sediu Romtelecom, situat la intersecția străzii Ostrovului cu bulevardul Nicolae Bălcescu.
O placă de circa trei metri lungime și peste jumătate de metru lățime s-a desprins de pe fațadă și a căzut pe trotuar de la circa zece metri înălțime.
Bucata de tencuială s-a spart iar resturile de ciment s-au împrăștiat pe aleea către intrarea în imobil. Din fericire, nu au fost victime.
Zona este intens circulată, însă incidentul a avut loc, duminică după-amiază, la o oră cu trafic pietonal redus.
În urma sesizărilor din partea mai multor trecători, Poliția Locală Buzău a îngrădit cu bandă perimetrul în care au picat bucățile de tencuială.
Clădirea de pe fațada căreia s-a desprins placa de ciment aparține Romtelecom și este scosă la vânzare de mai mulți ani. Imobilul este nefuncțional de peste un deceniu, perioadă în care nu a mai beneficiat de lucrări de întreținere.
Buzăul are zeci de clădiri șubrede
Lista clădirilor cu risc seismic include 44 de astfel de imobile, cu precădere în centrul orașului, de altfel și cea mai veche zonă a municipiului.
Nu se știe însă cu exactitate câte dintre imobilele din municipiu se adaugă celor cu risc seismic crescut, deoarece expertiza a fost întocmită în urmă cu aproape trei decenii, între 1993-1997.
Pe site-ul Primăriei Buzău, apar ca fiind vulnerabile la cutremur majoritatea clădirilor de pe strada Cuza Vodă, care au fost construite între 1880 și 1926, care au la parter spații comerciale.
În aceeași situație se mai găsesc blocurile de pe strada Obor, construite în anul 1962, dar și cele de pe Aleea Trandafirilor, care sunt din anul 1960. Pe listă figurează clădiri și din alte cartiere ale orașului.